2. оклопна дивизија била је формирана у граду Вирцбургу, у Немачкој 15. октобра 1935. Учествовала је и у „Аншлусу“ Аустрије и окупацији Чехословачке. У рату против Пољске, под новим командантом, генерал-потпуковник Рудолфом Вајелом учествовала је у опкољавању пољских трупа код Брест-Литовска и напредовала је до немачко-совјетске демаркационе линије. У рату на западу 1940. поново се истакла – прва је стигла до Ламанша код Абевила, а у другој етапи, до швајцарске границе. Два пута је била похваљивана у ванредном саопштењу немачке Врховне команде – „"Зондермелдунгу"“, као једна од најуспешнијих оклопних јединица. Њен командант, генерал-потпуковник Вајел био је одликован са два Гвоздена крста и једним тзв. Витешким крстом.